ജനവാസ മേഖലയില് കാട്ടാനയിറങ്ങിയത് ഭീതി പടര്ത്തി മുണ്ടക്കയം: ജനവാസ മേഖലയില് കാട്ടാനയിറങ്ങിയത് ഭീതി പടര്ത്തി. പൂഞ്ഞാര് എരുമേലി സംസ്ഥാനപാതയുടെ പുലിക്കുന്ന് ഭാഗത്താണ് കാട്ടാനക്കൂട്ടം എത്തിയത്. നൂറുകണക്കിന് വാഹനങ്ങള് കടന്നുപോകുന്ന ശബരിമല പാതയില് കാട്ടാനകള് എത്തിയത് ജനങ്ങളെ ഭീതിയിലാഴ്ത്തി. കണ്ണിമല കൂപ്പു ഭാഗത്തു നിന്നുവന്ന കാട്ടാനകൂട്ടം തിരക്കേറിയ ശബരിമല പാതയിലൂടെ പുലിക്കുന്നു ഗ്രൗണ്ട് ഭാഗത്തിറങ്ങുകയായിരുന്നു. സമീപവാസികളും യാത്രക്കാരുമാണ് ഇതാദ്യം കണ്ടത്. പാതയോരത്തെ ക്രാഷ് ബാരിയര് കടന്നു ആന ജനവാസകേന്ദ്രത്തില് ഇറങ്ങി റബര് തോട്ടത്തിലും സമീപത്തെ ഗ്രൗണ്ടിലും സ്ഥാനം പിടിക്കുകയായിരുന്നു. നാട്ടുകാരും വനപാലകരും ദീര്ഘ നേരം ശ്രമം നടത്തിയെങ്കിലും പായിക്കാനായില്ല. കാഴ്ചക്കാരുടെ എണ്ണം വര്ധിച്ചതോടെ വനപാലകരുടെ ശ്രമം പരാജയപ്പെട്ടു. രാത്രി വൈകിയും ആന മേഖലയില് സമീപവാസികളുടെ ഉറക്കം കെടുത്തി ജനവാസകേന്ദ്രത്തില് നില്ക്കുകയാണ്. ഇതിനിടയില് പ്രദേശത്ത് കണ്ടത് തടി പിടിപ്പിക്കുവാന് കൊണ്ടുവന്ന നാട്ടാനയാണെന്ന പ്രചരണം സോഷ്യല് മീഡിയയില് പ്രചരിച്ചു. എന്നാല് വനം വകുപ്പ് എത്തി ഇത് തിരുത്തുകയായിരുന്നു. കഴിഞ്ഞ ദിവസങ്ങളില് കണ്ണിമല, പുലിക്കുന്നു ഭാഗത്ത് കാട്ടാന വ്യാപകമായി കൃഷി നശിപ്പിച്ചിരുന്നു. വെളളിയാഴ്ച പുലര്ച്ചെ അമരാവതി ഭാഗത്ത് ആനയെ കണ്ടതായി പരിസരവാസികള് പറയുന്നുണ്ട്. വനാതിര്ത്തി പ്രദേശങ്ങളില് വൈദ്യുതി വേലി അടക്കമുള്ള സുരക്ഷാ സംവിധാനങ്ങള് ഒരുക്കാത്തതണ് ആനകള് കൂട്ടമായി ജനവാസ മേഖലയിലേക്ക് ഇറങ്ങാന് ഇടയാക്കുന്നതെന്ന് ആക്ഷേപം ശക്തമാകുന്നുണ്ട്.